**শানারেই দেবী শানু** হচ্ছেন একজন বাংলাদেশী অভিনেত্রী ও মডেল। তিনি সুন্দরী প্রতিযোগিতা লাক্স-চ্যানেল আই সুপারস্টারের প্রথম মুকুট বিজয়ী। সুন্দরী প্রতিযোগিতা বিজয়ের পর তিনি টেলিভিশন নাটকে অভিনয় শুরু করেন। তার অভিনীত উল্লেখযোগ্য টেলিভিশন নাটকগুলো হল *বৈরাগী*, *পলাশ ফুলের গন্ধ*, *কবি*, *সাকিন সারিসুরি*, *আহ ফুটবল বাহ্ ফুটবল*, *আরমান ভাই বিরাট টেনশনে*, *চোরকাব্য*, *আপনঘর*, *কবিরাজ গোলাপ শাহ* ও *কর্তাকাহিনি*। ২০১৮ সালে *মিস্টার বাংলাদেশ* চলচ্চিত্রে অভিনয়ের মাধ্যমে তার চলচ্চিত্র শিল্পে অভিষেক ঘটে।

প্রারম্ভিক জীবন
---------------

শানু সিলেটের মণিপুর সম্প্রদায়ে জন্মগ্রহণ করেন। তার পিতা এ কে শেয়াম এবং মাতা চন্দ্রাদেবী। ছোটবেলা থেকেই তিনি নাচ, গান, আবৃত্তি, বিতর্ক, ও অভিনয় করতেন। বিদ্যালয় ও কলেজে পড়াকালীন তিনি জাতীয় শিশু সপ্তাহ ও জাতীয় শিক্ষা সপ্তাহে জাতীয় পর্যায়ে স্বর্ণপদকসহ একাধিক পুরস্কার অর্জন করেন। তিনি লাক্স-আনন্দধারা মিস ফটোজেনিকে অংশগ্রহণ করে সেরা দশের একজন হন এবং বাংলাদেশ বেতার সিলেট কেন্দ্রের তালিকাভুক্ত শিল্পী হন। ২০০৪ সালে তিনি সিলেটের আঞ্চলিক ভাষায় নির্মিত শাকুর মজিদের *বৈরাগী* নাটকে অভিনয় করেন। এই কাজের জন্য তিনি শ্রেষ্ঠ পার্শ্ব অভিনেত্রীর পুরস্কার বিভাগে ঝিলিক-চ্যানেল আই ঈদ অনুষ্ঠান পুরস্কার লাভ করেন। ২০০৫ সালে তিনি লাক্স-চ্যানেল আই সুপারস্টার প্রতিযোগিতার প্রথম আসরে অংশগ্রহণ করেন এবং বিজয়ীর মুকুট অর্জন করেন।

কর্মজীবন
--------

শানু ২০০৫ সালে রুমানা রশীদ ঈশিতা নির্দেশিত *এক নিঝুম অরণ্য* টেলিভিশন নাটকে অভিনয় করেন। এই নাটকে তার ভবিষ্যৎ স্বামী জেভিয়ার শান্তনু বিশ্বাসও অভিনয় করেন। ২০১৩ সালে অরণ্য আনোয়ার পরিচালনায় মাছরাঙা টেলিভিশনের *কবিরাজ গোলাপ শাহ*-এ খুশু চরিত্রে ও আরটিভির *অলসপুর* টেলিভিশন ধারাবাহিকে অভিনয় করেন। তিনি অরণ্য আনোয়ারের *কর্তাকাহিনী* ও *বুকে তার চন্দনের ঘ্রাণ*, দেবাশীষ বড়ুয়া দীপের *জ্যোতিরাজ টিপু সুলতান* ও *ইলেকশান ইলেকশান*, আপেল মাহমুদের *ছবির হাট*, ফয়সাল রাজীবের *পর্দার আড়ালে কে* ও *রুপালি ও রুপালি পর্দার গল্প* টেলিভিশন ধারাবাহিকে অভিনয় করেন। এছাড়া রবীন্দ্রনাথ ঠাকুরের উপন্যাস অবলম্বনে শফিক বাবুর একখণ্ডের টেলিভিশন নাটক *দুই বোন*-এ অভিনয় করেন।

২০১৪ সালে তিনি মানিক মানবিকের পরিচালনায় এসএ টিভির টেলিভিশন ধারাবাহিক *কাম টু দ্য পয়েন্ট* এবং আশিস রায়ের পরিচালনায় এশিয়ান টিভির টেলিভিশন ধারাবাহিক *প্রতিপক্ষ*-এ অভিনয় করেন। এছাড়া তিনি জিএম সৈকতের *মহুয়া* টেলিভিশন নাটকে অভিনয় করেন।

তার অভিনীত প্রথম চলচ্চিত্র *মিস্টার বাংলাদেশ* (২০১৮)। এর আগে তার হুমায়ূন আহমেদের *নয় নম্বর বিপদ সংকেত* চলচ্চিত্রে অভিনয় করার কথা ছিলো। আবু আকতার উল ইমানের জঙ্গীবাদ নিয়ে নির্মিত ''*মিস্টার বাংলাদেশ* চলচ্চিত্রে তাকে একজন গৃহবধূর চরিত্রে দেখা যায়। ২০১৮ সাল থেকে তিনি চ্যানেল আইয়ের মেগা ধারাবাহিক *সাত ভাই চম্পা*র বড় রানী চরিত্রে অভিনয় করছেন।

সাহিত্য জীবন
------------

অভিনয়ের পাশাপাশি শানু লেখালেখিও করে থাকেন। ২০১৭ সালে একুশে গ্রন্থমেলায় তার প্রথম কাব্যগ্রন্থ *নীল ফড়িং কাব্য* প্রকাশিত হয়। ৫৮টি কবিতা সংবলিত কাব্যগ্রন্থটি প্রকাশ করে অনন্যা প্রকাশনী। পরের বছর তার আরও তিনটি কবিতার বই প্রকাশিত হয়, অনন্যা প্রকাশনী থেকে *লাল এপিটাফ*, তাম্রলিপি থেকে *ত্রিভুজ* ও চৈতন্য থেকে *অসময়ের চিরকুট*। ২০১৯ সালে তাম্রলিপি প্রকাশনা থেকে উপন্যাস *একলা আকাশ* এবং অনন্যা প্রকাশনী থেকে শিশুতোষ গল্প *শানারেই ও তার জাদুর লেইত্রেং* প্রকাশিত হয়। ২০২০ বইমেলায় *লাল এপিটাফ* নামে কবিতার বই বের হয়েছে, বইটিতে ৭০টি কবিতা রয়েছে।

ব্যক্তিগত জীবন
--------------

শানু ২০০৯ সালের ২৭শে ডিসেম্বর বরিশালে জেভিয়ার শান্তনু বিশ্বাসের সাথে বিবাহবন্ধনে আবদ্ধ হন। ২০০৫ সালে *নিঝুম এক অরণ্যে* নাটকে অভিনয়কালে জেভিয়ারের সাথে তার পরিচয় হয়। এই দম্পতির একমাত্র পুত্র জেনাস ঋত বিশ্বাস।

চলচ্চিত্রের তালিকা
------------------

### চলচ্চিত্র

* *মিস্টার বাংলাদেশ* (২০১৮) - কুমু

### টেলিভিশন

* *বৈরাগী* (২০০৪)
* *এক নিঝুম অরণ্য* (২০০৫)
* *পলাশ ফুলের গন্ধ*
* *কবি*
* *সাকিন সারিসুরি*
* *আহ ফুটবল বাহ্ ফুটবল*
* *আরমান ভাই বিরাট টেনশনে*
* *চোরকাব্য*
* *আপনঘর*
* *কবিরাজ গোলাপ শাহ* (২০১৩)
* *অলসপুর* (২০১৩)
* *কর্তাকাহিনি* (২০১৩)
* *বুকে তার চন্দনের ঘ্রাণ* (২০১৩)
* *জ্যোতিরাজ টিপু সুলতান* (২০১৩)
* *ইলেকশান ইলেকশান* (২০১৩)
* *ছবির হাট* (২০১৩)
* *পর্দার আড়ালে কে* (২০১৩)
* *রুপালি ও রুপালি পর্দার গল্প* (২০১৩)
* *দুই বোন* (২০১৩)
* *কাম টু দ্য পয়েন্ট* (২০১৪)
* *প্রতিপক্ষ* (২০১৪)
* *মহুয়া* (২০১৪)

সাহিত্যকর্ম
-----------

কাব্যগ্রন্থ
1. *নীল ফড়িং কাব্য* (২০১৭, অনন্যা প্রকাশনী)
2. *লাল এপিটাফ* (২০১৮, অনন্যা প্রকাশনী)
3. *ত্রিভুজ* (২০১৮, তাম্রলিপি)
4. *অসময়ের চিরকুট* (২০১৮, চৈতন্য)

উপন্যাস
1. *একলা আকাশ* (২০১৯, তাম্রলিপি)
2. লিপস্টিক (২০২০, অন্বেষা)

শিশুতোষ
1. *শানারেই ও তার জাদুর লেইত্রেং* (২০১৯, অনন্যা প্রকাশনী)

তথ্যসূত্র
---------

1. 1 2 3 4 5  আহমেদ, খালেদ (১৭ জানুয়ারি ২০১৩)। "আপন ঠিকানায় ফেরা..."। *দৈনিক ইত্তেফাক*। সংগ্রহের তারিখ ৬ জুলাই ২০১৯।
2. 1 2  "বিয়ে করলেন শানু"। *দৈনিক প্রথম আলো*। ৩ জানুয়ারি ২০১০। ৬ জুলাই ২০১৯ তারিখে মূল থেকে আর্কাইভ করা। সংগ্রহের তারিখ ৬ জুলাই ২০১৯।
3. ↑  "শানারেই দেবী শানুর সঙ্গে কিছুক্ষণ: 'সাড়ে চার বছর পর গ্রামে গেলাম'"। *বাংলানিউজটোয়েন্টিফোর.কম*। ১৬ জুন ২০১৪। সংগ্রহের তারিখ ৬ জুলাই ২০১৯।
4. ↑  "শানুর প্রথম ছবি 'মিস্টার বাংলাদেশ'"। *বাংলানিউজটোয়েন্টিফোর.কম*। ৭ জানুয়ারি ২০১৮। সংগ্রহের তারিখ ৬ জুলাই ২০১৯।
5. ↑  "প্রথমবারের মতো চলচ্চিত্রে শানারৈ দেবী শানু"। *দৈনিক ইনকিলাব*। ১১ জানুয়ারি ২০১৮। সংগ্রহের তারিখ ৬ জুলাই ২০১৯।
6. ↑  আশিক, তানভীর (৪ ডিসেম্বর ২০১৮)। "জীবনে তার চন্দনগন্ধা দুপুর"। *চ্যানেল আই অনলাইন*। সংগ্রহের তারিখ ৬ জুলাই ২০১৯।
7. ↑  "তারকালাপে লাক্সতারকা শানু: কবিতার প্রেমে পড়েছি"। *ইটিভি অনলাইন* (ইংরেজি ভাষায়)। ১২ ফেব্রুয়ারি ২০১৮। সংগ্রহের তারিখ ৬ জুলাই ২০১৯।
8. ↑  "বইমেলায় আসছে শানুর দুই বই"। *এনটিভি অনলাইন*। ১ ফেব্রুয়ারি ২০১৯। সংগ্রহের তারিখ ৬ জুলাই ২০১৯।
9. ↑  "বইমেলায় তারকাদের বই"। সংগ্রহের তারিখ ৭ ফেব্রুয়ারি ২০২০।

| পুরস্কার ও স্বীকৃতি |
| --- |
| পূর্বসূরী— | **লাক্স-চ্যানেল আই সুপারস্টার**২০০৫ | উত্তরসূরীজাকিয়া বারী মম |
|

| * দে
* স
লাক্স-চ্যানেল আই সুপারস্টার শিরোপাধারী |
| --- |
| ২০০৫-২০২০ | 
* শানারেই দেবী শানু (২০০৫)
* জাকিয়া বারী মম (২০০৬)
* বিদ্যা সিনহা সাহা মীম (২০০৭)
* ইসরাত জাহান চৈতি (২০০৮)
* মেহজাবিন চৌধুরী (২০০৯)
* মাহবুবা ইসলাম রাখি (২০১০)
* দেওয়া হয় নি (২০১১)
* সামিয়া সাঈদ (২০১২)
* দেওয়া হয় নি (২০১৩)
* নাদিয়া আফরিন মিম (২০১৪)
* দেওয়া হয় নি (২০১৫-১৭)
* মিম মানতাসা (২০১৮)
* দেওয়া হয় নি (২০১৯-২০)

 |